和孫莘老題召伯斗野亭
作者：秦觀
朝代：宋

paragraphs: 淮海破冬仲，雪霜滋不平。
菱荷枯折盡，積水寒更清。
輟棹得佳觀，湖天繞朱甍。
信美無與娛，濁醪聊自傾。
北眺桑梓國，悠然白雲生。
南望古邗溝，滄波带蕪城。
村墟翳茅竹，孤烟起晨烹。
簷間鳥聲落，客子念當行。
攬衣視日景，薄陰漏微明。
何時復來遊，春風發鮮榮。